CELEX: 32010D0147
Language: ro
Date: 2010-03-08 00:00:00
Title: 2010/147/: Decizia Comisiei din 8 martie 2010 privind proiectul de decret al Greciei referitor la afișarea, pe produsele lactate de toate tipurile, de informații indicând țara de origine a materiei prime (lapte) utilizate pentru fabricarea acestor produse și vânzarea lor către consumatorul final, precum și la obligațiile comercianților cu amănuntul în materie de prezentare a produselor lactate la punctele lor de vânzare [notificată cu numărul C(2010) 1195] (Text cu relevanță pentru SEE)

9.3.2010   
            
            
               RO
            
            
               Jurnalul Oficial al Uniunii Europene
            
            
               L 58/20
            
         DECIZIA COMISIEI
   din 8 martie 2010
   privind proiectul de decret al Greciei referitor la afișarea, pe produsele lactate de toate tipurile, de informații indicând țara de origine a materiei prime (lapte) utilizate pentru fabricarea acestor produse și vânzarea lor către consumatorul final, precum și la obligațiile comercianților cu amănuntul în materie de prezentare a produselor lactate la punctele lor de vânzare
   [notificată cu numărul C(2010) 1195]
   (Numai textul în limba greacă este autentic)
   (Text cu relevanță pentru SEE)
   (2010/147/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (1), în special articolul 19,
   întrucât:
   
               (1)
            
            
               În conformitate cu procedura menționată la articolul 19 al doilea paragraf din Directiva 2000/13/CE, la 1 iunie 2009, autoritățile elene au notificat Comisiei proiectul de decret referitor la afișarea, pe produsele lactate de toate tipurile, de informații indicând țara de origine a materiei prime (lapte) utilizate pentru fabricarea acestor produse și vânzarea lor către consumatorul final, precum și la obligațiile comercianților cu amănuntul în materie de prezentare a produselor lactate la punctele lor de vânzare.
            
         
               (2)
            
            
               În conformitate cu articolul 1 alineatul (1) din decretul notificat, acesta se aplică pentru lapte, ciocolata cu lapte, iaurt, toate tipurile de deserturi pe bază de lapte, creme, orez cu lapte și smântână care urmează a fi vândute consumatorului final în ambalaje sigilate.
            
         
               (3)
            
            
               Articolul 1 alineatul (2) din proiectul notificat, prevede că, în cazul în care produsele menționate anterior sunt fabricate în Grecia, pe ambalajele sigilate ale produselor respective trebuie să fie menționate informații care indică originea materiei prime (lapte) utilizate pentru fabricarea acestor produse. Astfel de informații constau într-un conținut minim descris la articolul 1 alineatul (2) literele (a) și (b) din proiectul de decret.
            
         
               (4)
            
            
               Articolul 1 alineatul (3) din proiectul notificat prevede că, în cazul în care produsele menționate anterior provin din țări ale Uniunii Europene altele decât Grecia sau sunt importate din țări care nu sunt membre ale UE, ambalajul sigilat trebuie să includă informații care să indice cel puțin țara unde au fost fabricate aceste produse sau o etichetă cu mențiunea „Fabricat în UE”.
            
         
               (5)
            
            
               Articolul 1 alineatul (6) din proiectul notificat prevede norme referitoare la modul în care trebuie prezentate indicațiile respective: acestea trebuie să apară în limba greacă pe cel puțin o parte a ambalajului și în special pe cea considerată a fi partea din față a produsului, sub denumirea comercială a produsului, cu caractere lizibile și de neșters.
            
         
               (6)
            
            
               Directiva 2000/13/CE armonizează normele care reglementează etichetarea produselor alimentare, prevăzând, pe de o parte, armonizarea unor dispoziții naționale și, pe de altă parte, măsuri pentru dispozițiile naționale nearmonizate. Domeniul de aplicare a armonizării este definit la articolul 3 alineatul (1) din directiva respectivă care enumeră toate mențiunile care trebuie să figureze în mod obligatoriu pe eticheta produselor alimentare în conformitate cu articolele 4-17 și sub rezerva derogărilor prevăzute la articolele menționate. În plus, articolul 4 alineatul (2) din Directiva 2000/13/CE prevede că, în cazul anumitor produse alimentare, dispozițiile Uniunii sau, în absența acestora, dispozițiile naționale pot solicita includerea altor mențiuni pe lângă cele enumerate la articolul 3 alineatul (1) din directiva respectivă.
            
         
               (7)
            
            
               Articolul 18 alineatul (2) din Directiva 2000/13/CE permite adoptarea de dispoziții naționale nearmonizate în cazul în care sunt justificate de unul dintre motivele enumerate la articolul menționat, inclusiv, inter alia, prevenirea fraudei și protecția sănătății publice, și cu condiția să nu fie de o asemenea natură încât să împiedice aplicarea definițiilor și a normelor prevăzute în Directiva 2000/13/CE. Prin urmare, atunci când într-un stat membru au fost propuse proiecte de dispoziții naționale în materie de etichetare, este necesar să se analizeze compatibilitatea acestora cu cerințele menționate anterior și cu dispozițiile tratatului.
            
         
               (8)
            
            
               Autoritățile elene susțin că măsura notificată este necesară pentru a asigura protecția consumatorilor și pentru a le oferi informații complete, astfel încât aceștia să cunoască țara de origine a materiei prime conținute în produsele respective. De asemenea, ele afirmă că proiectul de decret este necesar pentru a apăra interesele producătorilor de lapte din Grecia.
            
         
               (9)
            
            
               În conformitate cu articolul 3 alineatul (1) punctul 8 din Directiva 2000/13/CE, este obligatoriu să se indice locul de origine sau de proveniență în cazul în care omiterea acestei mențiuni ar putea induce consumatorul în eroare într-o măsură importantă cu privire la originea sau proveniența reală a produsului alimentar. Această dispoziție instituie un mecanism adecvat pentru a preveni riscul inducerii în eroare a consumatorilor în cazurile în care anumite elemente ar putea sugera că un aliment are altă origine sau proveniență decât cea reală. În cazul produselor lactate enumerate la articolul 1 alineatul (1) din decretul notificat, autoritățile elene nu au oferit nicio justificare permițând să se concluzioneze că introducerea, ca normă generală, a unei obligații de a indica țara de origine a materiei prime (lapte) sau țara specifică de fabricație sau de a lipi o etichetă cu mențiunea „Fabricat în UE” este necesară în vederea realizării unuia dintre obiectivele enumerate la articolul 18 alineatul (2) din Directiva 2000/13/CE.
            
         
               (10)
            
            
               În lumina acestor observații, Comisia a emis un aviz negativ, în conformitate cu articolul 19 al treilea paragraf din Directiva 2000/13/CE.
            
         
               (11)
            
            
               În consecință, ar trebui să se solicite autorităților elene să nu adopte dispozițiile corespunzătoare din proiectul de decret în cauză.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Grecia nu adoptă articolul 1 alineatele (2), (3) și (6) din proiectul de decret referitor la afișarea, pe produsele lactate de toate tipurile, de informații indicând țara de origine a materiei prime (lapte) utilizate pentru fabricarea acestor produse și vânzarea lor către consumatorul final, precum și la obligațiile comercianților cu amănuntul în materie de prezentare a produselor lactate la punctele lor de vânzare.
   Articolul 2
   Prezenta decizie se adresează Republicii Elene.
   
      Adoptată la Bruxelles, 8 martie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 109, 6.5.2000, p. 29.